**BIUDŽETINĖS ĮSTAIGOS GARGŽDŲ SPORTO MOKYKLOS REORGANIZAVIMO, PRIJUNGIANT JĄ PRIE** **BIUDŽETINĖS ĮSTAIGOS KLAIPĖDOS RAJONO SAVIVALDYBĖS BIUDŽETINĖS ĮSTAIGOS SPORTO CENTRO, SĄLYGŲ APRAŠAS**

**I SKYRIUS**

**BENDROSIOS NUOSTATOS**

1. Biudžetinės įstaigos Gargždų sporto mokyklos reorganizavimo, prijungiant ją prie biudžetinės įstaigos Klaipėdos rajono savivaldybės biudžetinės įstaigos sporto centro, sąlygų aprašas (toliau – Reorganizavimo sąlygų aprašas) nustato Biudžetinės įstaigos Gargždų sporto mokyklos (toliau – Gargždų sporto mokykla) reorganizavimą, prijungiant ją prie biudžetinės įstaigos Klaipėdos rajono savivaldybės biudžetinės įstaigos sporto centro (toliau – Klaipėdos rajono savivaldybės biudžetinė įstaiga sporto centras).

2. Reorganizavimo sąlygų aprašas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.97 straipsnio 3 dalimi, 2.99 straipsnio 1 ir 2 dalimis, Lietuvos Respublikos biudžetinių įstaigų įstatymo 14 straipsnio 6 dalimi, Lietuvos Respublikos švietimo įstatymo 44 straipsnio 6 dalimi, Klaipėdos rajono savivaldybės tarybos 2019 m. gruodžio 19 d. sprendimu Nr. T11-415 „Dėl sutikimo reorganizuoti biudžetinę įstaigą Gargždų sporto mokyklą“.

**II SKYRIUS**

**REORGANIZAVIME DALYVAUJANTYS JURIDINIAI ASMENYS**

3. Reorganizuojamas juridinis asmuo:

3.1. pavadinimas – Gargždų sporto mokykla;

3.2. teisinė forma – biudžetinė įstaiga;

3.3. buveinė – Kvietinių g. 26, LT-96136 Gargždai;

3.4. juridinio asmens kodas – 191794347;

3.5. registras, kuriame kaupiami ir saugomi duomenys apie šią biudžetinę įstaigą – Juridinių asmenų registras.

4. Reorganizavime dalyvaujantis juridinis asmuo:

4.1. pavadinimas – Klaipėdos rajono savivaldybės biudžetinė įstaiga sporto centras;

4.2. teisinė forma – biudžetinė įstaiga;

4.3. buveinė – J. Janonio g. 9, LT-96133 Gargždai;

4.4. juridinio asmens kodas – 163740253;

4.5. registras, kuriame kaupiami ir saugomi duomenys apie šią biudžetinę įstaigą – Juridinių asmenų registras;

4.6. po reorganizavimo veiksiančios biudžetinės įstaigos savininko teises ir pareigas įgyvendinanti institucija – Klaipėdos rajono savivaldybės taryba.

**III SKYRIUS**

**REORGANIZAVIMO TIKSLAS, REORGANIZAVIMO BŪDAS, PASIBAIGIANTI BIUDŽETINĖ ĮSTAIGA IR PO REORGANIZAVIMO VEIKSIANTI BIUDŽETINĖ ĮSTAIGA**

5. Reorganizavimo tikslas – optimizuoti sporto paslaugas teikiančių Klaipėdos rajono savivaldybės biudžetinių įstaigų tinklą, jų valdymą ir veiklą, racionaliai ir tikslingai naudoti materialinius, finansinius ir specialistų išteklius.

6.Reorganizavimo būdas **–** prijungimas. Gargždų sporto mokykla reorganizuojama prijungiant ją prie Klaipėdos rajono savivaldybės biudžetinės įstaigos sporto centro.

7. Po reorganizavimo pasibaigianti biudžetinė įstaiga **–** Gargždų sporto mokykla (Kvietinių g. 26, LT-96136 Gargždai, juridinio asmens kodas – 191794347).

8. Po reorganizavimo veiksianti biudžetinė įstaiga – Klaipėdos rajono savivaldybės biudžetinė įstaiga sporto centras (J. Janonio g. 9, LT-96133 Gargždai, juridinio asmens kodas – 163740253), kurios pavadinimas po reorganizavimo **–** Klaipėdos rajono savivaldybės biudžetinė įstaiga sporto centras. Juridinių asmenų registre registruojama tęsiančios veiklą Klaipėdos rajono savivaldybės biudžetinės įstaigos sporto centro nuostatų nauja redakcija.

9. Po reorganizavimo veiksiančio Klaipėdos rajono savivaldybės biudžetinės įstaigos sporto centro savininko teises ir pareigas įgyvendinanti institucija – Klaipėdos rajono savivaldybės taryba.

10. Momentas, nuo kurio pasibaigiančios Gargždų sporto mokyklos teisės ir pareigos pereina po reorganizavimo veiksiančiai Klaipėdos rajono savivaldybės biudžetinei įstaigai sporto centrui – 2020 m. birželio 30 d. (bet ne vėliau kaip 2020 m. rugpjūčio 31 d.), kai Juridinių asmenų registre įregistruojami po reorganizavimo veiksiančios įstaigos Klaipėdos rajono savivaldybės biudžetinės įstaigos sporto centro naujos redakcijos nuostatai ir Juridinių asmenų registre išregistruojama po reorganizavimo pasibaigianti biudžetinė įstaiga **–** Gargždų sporto mokykla.

**IV SKYRIUS**

**REORGANIZAVIMO ETAPAI, VYKDYTOJAI**

11. Reorganizavimą vykdo reorganizuojamo juridinio asmens – Gargždų sporto mokyklos – ir reorganizavime dalyvaujančio juridinio asmens – Klaipėdos rajono savivaldybės biudžetinės įstaigos sporto centro – direktoriai. Reorganizavimo procedūrų pradžia – Reorganizavimo sąlygų aprašo viešo paskelbimo diena.

12. Apie Reorganizavimo sąlygų aprašo parengimą paskelbiama viešai vieną kartą Gargždų sporto mokyklos, Klaipėdos rajono savivaldybės biudžetinės įstaigos sporto centro, Klaipėdos rajono savivaldybės internetinėse svetainėse: www.smokykla.lt; www.gargzdusc.lt, www.klaipedos-r.lt ir Klaipėdos rajono vietinėje spaudoje ir pranešama raštu visiems kiekvienos įstaigos kreditoriams ne vėliau kaip iki 2020 m. sausio 25 d. (atsakingi vykdytojai – Gargždų sporto mokyklos ir Klaipėdos rajono savivaldybės biudžetinės įstaigos sporto centro direktoriai).

13. Reorganizavimo sąlygų aprašas ir kiti dokumentai, reikalingi reorganizuojamo juridinio asmens statusui įregistruoti, pateikiami Juridinių asmenų registrui ne vėliau kaip pirmą viešo paskelbimo apie reorganizavimo sąlygų parengimą dieną (atsakingi vykdytojai – Gargždų sporto mokyklos ir Klaipėdos rajono savivaldybės biudžetinės įstaigos sporto centro direktoriai).

14. Klaipėdos rajono savivaldybės taryba ne anksčiau kaip praėjus 30 d. nuo Reorganizavimo sąlygų aprašo viešo paskelbimo, kai apie Reorganizavimo sąlygų aprašo parengimą paskelbta vieną kartą ir apie biudžetinės įstaigos reorganizavimo sąlygų aprašo parengimą raštu pranešta visiems kiekvienos biudžetinės įstaigos kreditoriams, priima sprendimą dėl Gargždų sporto mokyklos reorganizavimo ir tvirtina Reorganizavimo sąlygų aprašą, po reorganizavimo veiksiančios biudžetinės įstaigos Klaipėdos rajono savivaldybės biudžetinės įstaigos sporto centras nuostatus bei savininko teises ir pareigas įgyvendinančią instituciją.

15. Gargždų sporto mokyklos direktorius teisės aktų nustatyta tvarka:

15.1. priėmus Savivaldybės tarybos sprendimą dėl Gargždų sporto mokyklos reorganizavimo, ne vėliau kaip per penkias darbo dienas pateikia sprendimą Juridinių asmenų registrui;

15.2. ne vėliau kaip per mėnesį nuo sprendimo apie mokyklos reorganizavimą priėmimo dienos raštu informuoja Gargždų sporto mokyklos mokinius ir jų tėvus;

15.3. vadovaudamasis Lietuvos Respublikos darbo kodeksu informuoja darbuotojus apie darbo sąlygų pasikeitimą nuo 2020 m. birželio 30 d. (bet ne vėliau kaip 2020 m. rugpjūčio 31 d.) arba darbo sutarčių nutraukimą, rengia konsultacijas su Gargždų sporto mokyklos darbuotojų atstovais dėl darbo sąlygų pasikeitimo ir (ar) galimo atleidimo iš darbo.

16. Klaipėdos rajono savivaldybės biudžetinės įstaigos sporto centro direktorius:

16.1. parengia po reorganizavimo veiksiančio Klaipėdos rajono savivaldybės biudžetinės įstaigos sporto centro nuostatus ir teikia juos tvirtinti Klaipėdos rajono savivaldybės tarybai;

16.2. teikia Klaipėdos rajono savivaldybės tarybai tvirtinti didžiausią leistiną Klaipėdos rajono savivaldybės biudžetinės įstaigos sporto centro etatų ir pareigybių skaičių;

17. Gargždų sporto mokyklos darbuotojų darbo santykiai nuo 2020 m. birželio 30 d. (bet ne vėliau kaip 2020 m. rugpjūčio 31 d.) tęsiami Klaipėdos rajono savivaldybės biudžetinėje įstaigoje sporto centre Lietuvos Respublikos darbo kodekso nustatyta tvarka. Gargždų sporto mokyklos direktorius ir Klaipėdos rajono savivaldybės biudžetinės įstaigos sporto centro direktorius sudaro susitarimą dėl darbuotojų perkėlimo.

18. Gargždų sporto mokyklos ir Klaipėdos rajono biudžetinės įstaigos sporto centro direktoriams įspėjimus apie darbo sutarties sąlygų pasikeitimą ir (arba) darbo sutarties nutraukimą pasirašo Klaipėdos rajono savivaldybės meras.

19. Reorganizuojamos įstaigos Gargždų sporto mokyklos direktorius sudaro įstaigos ilgalaikio ir trumpalaikio materialaus turto sąrašus, dokumentų sąrašus ir iki 2020 m. birželio 30 d. (bet ne vėliau kaip 2020 m. rugpjūčio 31 d.) teisės aktų nustatyta tvarka perduoda turtą ir dokumentus po reorganizacijos veiksiančiai įstaigai Klaipėdos rajono savivaldybės biudžetinei įstaigai sporto centrui. Gargždų sporto mokyklos antspaudas ir spaudai, pasirašius turto ir dokumentų perdavimo ir priėmimo aktus, nustatyta tvarka sunaikinami. Visus būsimus Gargždų sporto mokyklos įsipareigojimus perima Klaipėdos rajono savivaldybės biudžetinė įstaiga sporto centras.

**V SKYRIUS**

**BAIGIAMOSIOS NUOSTATOS**

20.  Reorganizavimo laikotarpiu Gargždų sporto mokyklos ir Klaipėdos rajono savivaldybės biudžetinės įstaigos sporto centro vadovai:

20.1. užtikrina nepertraukiamą įstaigų veiklą;

20.2. nepriima į darbą naujų darbuotojų.

21. Gargždų sporto mokykla įpareigojama sudaryti tik tuos sandorius, kurie būtini įstaigos veiklai užtikrinti iki reorganizavimo pabaigos, o juos sudarant, informuoti kitas sandorių šalis apie įstaigos reorganizavimą.

22. Reorganizavimas vykdomas iš reorganizuojamo juridinio asmens ir reorganizavime dalyvaujančio juridinio asmens patvirtintų biudžetinių asignavimų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_